Echipele României şi Spaniei îşi vor disputa medaliile de bronz la Rugby Europe Championship 2024, după ce au pierdut semifinalele desfăşurate în acest weekend.
România a fost surclasată sâmbătă de Georgia, la Tbilisi, cu 43-5, în timp ce Spania a fost învinsă de Portugalia cu 33-30, duminică, la Lisabona.
Georgia şi Portugalia vor lupta pentru trofeu.
Finalele Campionatului European vor avea loc pe 17 martie, la Paris, pe Stade Jean Bouin.
Olanda şi Germania se vor bate pentru locurile 5-6, iar Belgia şi Polonia, pentru poziţiile 7-8.
România şi Spania s-au înfruntat şi anul trecut în finala mică a competiţiei, ''stejarii'' câştigând cu 31-25 la Badajoz (Spania).